Tallinn on nüüd Kopenhaageni järel teine pealinn Euroopas, kus on läbi viidud täispikk Ironman. 39-aastane Marko Albert ujus 3,8 kilomeetrit 46 minutiga, edu 180 km pikkusele rattadistantsile minnes oli kolm ja pool minutit. Ka rattarajal näitas juuli keskel Taanis rahvusvahelise triatloni liidu MM-il kolmanda koha saavutanud Albert head kiirust.

"MM-i pronks on see, milleks ma valmistusin. Teadsin, et siin läheb mul väga-väga raskeks viimasel pooleteisel tunnil," tõdes Albert intervjuus ERR-ile. "Treener hoiatas mind päris mitu korda, et ma ei pruugi välja vedada. Ja ma ei vedanud välja."

Rattavahetuse järel oli Alberti edu jälitajate ees neli ja pool minutit.

Eesti teine eliitklassi sportlane Ivo Suur lõpetas rattasõidu ligi pool tundi hiljem ning alustas jooksu 15. kohal. Jooksumaraton läbiti neljal ringil, vahelduva vihma ja päikese käes. Poolel maal oli Alberti edu kahanenud Philipp Koutny ees kahele minutile. Viimasel ringil läks šveitslane oma teed.

"Mul oli minut per ring armuaega. Sellest jäi väheks," nentis Albert. "Aga ma töötasin üksi, neil oli neljakesi punt. Eks see nii on – mõnikord võidad, mõnikord kaotad sellega."

Finišisse Vabaduse väljakul jõudmiseks kulus Koutnyl 78 sekundit üle kaheksa tunni. Vähem kui kuu aega tagasi lõpetas šveitslane Frankurdis toimunud Euroopa meistrivõistluste täispika Ironmani kuuenda kohaga. Möödunud aastal edestas Albert teda samal võistlusel rohkem kui kümne minutiga, kuid sel korral Tallinnas tegi Koutney oma seni parima tulemuse ja tagas endale koha legendaarsel Hawaii Ironmanil.

"Marko on suurepärane sportlane ja teeb alati hea soorituse," tunnustas Koutny intervjuus ERR-ile enda konkurenti. "Maraton on pikk, püüdsin hoida oma tempot ja olla jooksurajal kannatlik. Lõpuks see tõi tulemuse ning ma olen väga õnnelik."

Viimastel kilomeetritel tuli Albertil mööda lasta ka sakslane Marc Duelsen. Nii tuli ta üle lõpujoone kolmandana, võitjast kuus minutit hiljem.

"Tore on näha, et olenemata sellest vihmast nii palju inimesi ikkagi siia raja äärde jäi," ütles Albert.

"26. augustil on Austrias üks võistlus, kuhu ma lähen ja sellega asi lõpeb. Me kõik soovime muinasjuttu karjääri lõpuks, aga päris nii hästi ei lähe. Reaalsus on kolmas koht ja hea seegi," lisas Albert.

Ironman Tallinn triatloni 1400 osaleja seas pälvis Ivo Suur 13. koha. Alma Sarapuu oli naiste seas neljas.